**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Zdravstvena zaštita i socijalno osiguranje trudnica, porodilja i dece**

**Datum: 15.11.2013.**

**Br. Z-17 /13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** ***istrazivanja@parlament.rs*.** **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[BOSNA I HERCEGOVINA 2](#_Toc372278782)

[NEMAČKA 4](#_Toc372278783)

[NORVEŠKA 5](#_Toc372278784)

[FRANCUSKA 7](#_Toc372278785)

[HRVATSKA 9](#_Toc372278786)

[CRNA GORA 10](#_Toc372278787)

[ŠVEDSKA 12](#_Toc372278788)

# BOSNA I HERCEGOVINA

Pravo na zdravlje u BiH osigurano je sistemom zdravstvene zaštite i zdravstvenog osiguranja. Zbog složene strukture države, ovo pravo je garantovano uglavnom na entitetskom nivou i nivou kantona. Entitetski zakoni koji regulišu pitanje ostvarivanja prava na zdravstvenu zaštitu i zdravstveno osiguranje su:

• Zakon o zdravstvenoj zaštiti FBiH (Sl. Novine FBiH, br. 46/10 i 75/13)

• Zakon o zdravstvenom osiguranju FBiH (Sl. Novine FBiH, br. 30/97, 7/02 i

70/08 i 48/11)

• Zakon o zdravstvenoj zaštiti RS (Sl. glasnik RS, br. 106/09)

• Zakon o zdravstvenom osiguranju RS (Sl. glasnik RS, br. 18/99, 51/01, 70/01,

51/03, 57/03, 17/08, 1/09, 106/09)

U Federaciji BiH osim entiteskog postoje i kantonalna ministarstva zdravlja kao i zdravstveni fondovi, dok RS ima jedno ministarstvo zdravlja i fond zdravstvenog osiguranja, a Brčko distrikt takođe ima poseban zdravstveni fond. Zbog ovakve strukture sistema zdravstvene zaštite, javlja se problem neusklađenosti zakonskih odredbi (naročito između kantona) što dovodi do diskriminacije građana u odnosu na mesto gde koriste usluge zdravstvene zaštite.

*Republika Srpska*

Zakonom o zdravstvenom osiguranju RS (Sl. glasnik RS, br. 18/99, 51/01, 70/01,51/03, 57/03, 17/08, 1/09, 106/09) u članu 1. regulisano je obavezno, prošireno i dobrovoljno osiguranje. Za sprovođenje obaveznog zdravstvenog osiguranja u RS je nadležan Fond zdravstvenog osiguranja Republike Srpske. Korišćenje prava iz obaveznog zdravstvenog osiguranja uslovljeno je uplaćenim doprinosima za zdravstveno osiguranje, ali postoji izuzetak i to za decu do 15 godina, trudnice, porodilje do navršene prve godine života deteta i za lica preko 65 godina.[[1]](#footnote-1)

Sva osigurana lica imaju jednaka prava na zdravstvenu zaštitu. Zakonom i aktima Fonda se utvrđuje koje grupe osiguranika i mere zdravstvene zaštite imaju prioritet, u ostvarivanju zdravstvene zaštite i druge pogodnosti zbog posebnog socijalno-medicinskog statusa i na osnovu drugih kriterijuma utvrđenih zakonom.

Pravilnikom o načinu ostvarivanja zdravstvene zaštite (Sl. glasnik RS, br. 54/07, 63/08, 95/08, 42/09, 38/10, 63/10) u članu 4. predviđeno je da se overa zdravstvene knjižice deci do 15 godina, trudnicama i ženama za vreme trajanja porodiljskog odsustva do navršene prve godine života deteta ne može uslovljavati plaćanjem doprinosa. U praksi to znači da ni jednoj osobi iz ove kategorije osiguranika službenici Fonda neće odbiti overu zdravstvene knjižice ukoliko obveznik osiguranja nije uplatio doprinos. To ne znači da ove kategorije osiguranika ne treba uopšte da plaćaju doprinose. Uplaćen doprinos je uslov za korišćenje prava iz zdravstvenog osiguranja, tj. u Fondu će se overiti knjižica ali će protiv obveznika koji je obavezan da plaća doprinose biti podnesena prijava poreskoj upravi[[2]](#footnote-2).

*Federacija BiH*

Zakonom o zdravstvenom osiguranju FBiH (Sl. novine FBiH, br. 46/10, 75/13) u članu 2. regulisano je obavezno, prošireno i dobrovoljno osiguranje. Za sprovođenje i obezbeđivanje obaveznog zdravstvenog osiguranja u FBiH nadležan je Federalni zavod zdravstvenog osiguranja i reosiguranja. Korišćenje prava iz obaveznog zdravstvenog osiguranja uslovljeno je uplaćenim doprinosima, dok se izuzeci razlikuju od kantona do kantona s obzirom da svaki kanton posebno ima nadležnosti da donosi odluke o korisnicima zdravstvenog osiguranja koji su izuzeti od obaveze uplate doprinosa.[[3]](#footnote-3)

Zakonom o zdravstvenoj zaštiti u članu 12. predviđeno je ko sve ima pravo na zdravstvenu zaštitu. Zdravstvena zaštita obuhvata i zdravstvenu zaštitu žena u vezi sa planiranjem porodice, kao i u toku trudnoće, porođaja i materinstva nakon porođaja, bez obzira na status zdravstvenog osiguranja žene u skladu sa propisima o zdravstvenom osiguranju.[[4]](#footnote-4)

Zakon predviđa i zdravstvenu zaštitu dece od rođenja, kao i dece za vreme redovnog školovanja u osnovnim i srednjim školama, odnosno studiranja na visokim školama, te univerzitetima koji su državljani Bosne i Hercegovine sa prebivalištem na teritoriji Federacije, ali najduže do navršenih 26 godina, koji su zdravstveno osigurani kao članovi porodice osiguranika ili su izvorni zdravstveni osiguranici u skladu sa propisima o zdravstvenom osiguranju[[5]](#footnote-5).

# NEMAČKA

Zakon o zaštiti zaposlenih majki (*Gesetz zum Schutze der erwerbstätigen Mutter / Mutterschutzgesetz*) u verziji objavljenoj 20. juna 2002, izmenjen i dopunjen članom 6. od 23. oktobra 2012. uređuje prava zaposlenih žena na trudničko i porodiljsko bolovanje i pripadajuće prinadležnosti u tom periodu[[6]](#footnote-6).

Obavezno socijalno osiguranje za sve zaposlene obezbeđuje povlastice i novčana davanja u zavisnosti od ličnih primanja. Prava u oblasti zaštite materinstva na osnovu socijalnog osiguranja mogu da koriste socijalno osigurane žene, njihovi supružnici i ćerke.

Pravo na porodiljsku naknadu imaju žene koje uplaćuju doprinos za zakonom propisani fond za bolovanja i njihovi sa-osiguranici (supružnici i kćeri osiguranih žena sa zanemarljivim zaposlenjem), kao i zaposlene žene koje ne uplaćuju doprinos za fond za bolovanja i čija se porodiljska naknada finansira iz saveznog budžeta. Načelno, plaćanje doprinosa za fond za bolovanja daje pravo na naknadu prihoda tokom porodiljskog odsustva i odsustva sa posla usled bolesti. Socijalno osigurane žene imaju pravo na medicinsku negu, usluge porodilišta, kućnu negu, pomoć porodici, lekove, itd.

Porodiljsko odsustvo traje 6 nedelja pre i 8 nedelja posle porođaja (12 nedelja u slučajevima prevremenog porođaja ili rađanja više dece). U slučaju prevremenog porođaja, porodiljsko odsustvo posle porođaja se produžava za onoliko dana koliko nije moglo da bude iskorišćeno pre porođaja.

Porodiljska naknada se izračunava na sledeći način: prosečna neto zarada osiguranika, umanjena za zakonski propisane doprinose, sa maksimumom od 13 EUR po danu. Tokom porodiljskog odsustva, razliku između 13 EUR i dnevne prosečne neto zarade žene osiguranika, umanjeno sa zakonski propisane doprinose, plaća poslodavac u skladu sa odredbama Zakona o zaštiti materinstva (*Mutterschutzgesetz*). U slučaju da poslodovac ne može da plati ovu razliku, plaća je država. Zaposlene žene koje nemaju zakonom propisano zdravstveno osiguranje dobijaju maksimalno 210 EUR mesečno, kao i dodatak koji plaća poslodavac.

Porodiljska naknada, kao i dodatak koji isplaćuje poslodavac pored porodiljske naknade ne podležu oporezivanju, ali utiču na progresivno oporezivanje na osnovu prihoda.

Pravni osnov za sistem zdravstve zaštite u Nemačkoj pruža Socijalni zakonik (Sozialgesetzbuch), Knjiga 5. koji je donesen na osnovu Zakona o reformi sistema zdravstvene zaštite (Gesundheits-Reformgesetz) od 20. decembra 1988, poslednji put izmenjen i dopunjen članom 1. Zakona od 20. decembra 2012. Na osnovu ovih propisa, obezbeđuje se potpuna naknada sa dodatnih 10 EUR za osiguranog pacijenta dnevno (najviše 28 dana godišnje) za preventivne i lekarske usluge za majke. Usluge obaveznog zdravstvenog osiguranja su besplatne za decu. Osiguranici mlađi od 18 godina ne plaćaju hospitalizaciju kao ni preventivne stomatološke usluge.

Dobrovoljno zdravstveno osiguranje je moguće u slučajevima započinjanja zdravstvenog osiguranja a nakon povlačenja iz obaveznog zdravstvenog osiguranja ili iz porodičnog osiguranja, kao i u slučaju prvog zaposlenja u Nemačkoj sa godišnjim zaradama koje prelaze godišnje ograničenje prihoda.

# NORVEŠKA

Socijalno osiguranje porodilja i trudnica, kao i očinstva, uređeno je poglavljima 5 i 14 Zakona o osiguranju od 28. februara 1997. Ovaj zakon sadrži osnovne odredbe o javnim zdravstvenim uslugama za sve stanovnike Norveške koje se finansiraju od poreskih prihoda.[[7]](#footnote-7)

Zakon predviđa sledeće vidove novčanih naknada:
• obavezno socijalno osiguranje za sve radno aktivno stanovništvo (zaposleni i samozaposleni) obuhvata *roditeljski dodatak* čiji iznos zavisi od zarade primaoca, a kao nadoknadu za gubitak prihoda;
• nezaposlena majka ima pravo na jednokratnu *porodiljsku naknadu*;
• *trudnički dodatak* čiji iznos zavisi od zarade primaoca, odnosno na njega imaju pravo radno aktivne trudnice (zaposlene i samozaposlene).

Aranžmani za primanje roditeljskog dodatka u dužem vremenskom periodu su fleksibilniji. Roditelji mogu da među sobom raspodele period primanja roditeljskog dodatka, pod određenim uslovima. Ako je samo otac stekao pravo na roditeljski dodatak, njegovo pravo da ga koristi zavisi od situacije u kojoj se nalazi majka.

Ovi uslovi za korišćenje roditeljskog dodataka, kao i pravo na jednokratnu porodiljsku naknadu za nezaposlene majke, važe i u slučaju usvajanja deteta mlađeg od 15 godina.

Pravo na korišćenje roditeljskog dodatka ostvaruju lica koja su radila najmanje 6 od 10 meseci neposredno pre dana kada započinju period korišćenja roditeljskog dodataka. Periodi prijema nekih novčanih naknada, kao što su bolovanja i naknada za nezaposlene, kao i prethodni periodi primanja roditeljskog dodatka, smatraju se jednakim radu u tom smislu.

Zaštitne zakonske odredbe štite ženu od rada tokom trudnoće ako poslodavac nije u mogućnosti da pronađe alternativno rešenja za zaposlenu trudnicu. Samozaposlene i trudnice koje imaju status slobodnih profesionalaca su u sličnoj situaciji ako nisu u stanju da reorganizuju svoj rad da bi se izbegao rizik.

U okviru zdravstvene zaštite, porodilje i trudnice imaju pravo na besplatne usluge porodilišta i bolničke nege, i izuzete su od podela troškova (participacije) gde oni inače postoje.

Kada su oba roditelja stekla pravo na roditeljski dodatak, maksimalni period korišćenja je 47 nedelja u punom iznosu ili 57 nedelja u iznosu od 80%. Korišćenje roditeljskog bolovanja može se započeti najranije 12 nedelja pre porođaja, a majka mora da započne korišćenje porodiljskog bolovanja 3 nedelje pre porođaja. Očevima je namenjeno roditeljsko bolovanje u trajanju od 12 nedelja i ne mogu ga dobiti majke. Majkama je namenjeno porodiljsko bolovanje u periodu od 3 nedelje pre porođaja i 6 nedelja posle porođaja. Da bi otac mogao da koristi roditeljsko bolovanje duže od 12 nedelja, majka treba da radi ili da pohađa nastavu u okviru javno akreditovanog redovnog obrazovanja, ili neki od odobrenih redovnih programa navedenih u zakonu. Takođe, uslovi za ovo produžavanje roditeljskog bolovanja za oca je da je radio 6 meseci tokom poslednjih 10 meseci neposredno pre početka korišćenja roditeljskog bolovanja i da oba roditelja ostvaruju pravo na roditeljski dodatak. U određenim okvirima, majka i otac mogu istovremeno da koriste roditeljsko bolovanje. Otac takođe može da koristi roditeljsko bolovanje kada je majka student ili je sprečena da brine o detetu zbog bolesti. Maksimalni period korišćenja roditeljskog bolovanja za oca u ovim slučajevima je 38 nedelja za isplatom roditeljskog dodatka u punom iznosu ili 48 nedelja sa isplatom istog u iznosu od 80%. Ako majka prima invalidninu, otac može da koristi roditeljske povlastice (plaćeno odsustvo) 12 nedelja bez obzira na aktivnosti majke ili njeno zdravstveno stanje.

Osim 9 nedelja rezervisanih za majku, roditelj može da koristi roditeljske povlastice u kombinaciji sa skraćenim radnim vremenom do tri godine od porođaja, odnosno dok dete ne napuni tri godine starosti. Zaposleni mora da u tom cilju sklopi pisani ugovor sa poslodavcem, a honorarni saradnici i samozaposleni sa opštinskom kancelarijom za socijalno osiguranje. Posle 6 nedelja od početka korišćenja roditeljskih povlastica, njihovo korišćenje se može odložiti, kao na primer u slučaju započinjanja rada sa punim radnim vremenom ili bolesti, i to u roku od tri godine posle porođaja. Ista prava imaju i usvojitelji u slučaju usvajanja deteta mlađeg od 15 godina, a mimo odredbi u vezi sa plaćenim odsustvom usvojitelja radi prilagođavanja usvojenika.

Kada poslodavac nastavlja da isplaćuje platu za vreme porodiljskog odsustva, roditeljski dodatak se uplaćuje njemu.

Iznos punog roditeljskog dodatka je isto kao za odsustvo sa rada zbog bolesti, to jest u visini 100% ličnog dohotka do 6 puta godišnje. Osnovni iznos je NOK 492 732 (67 336 EUR). Porodiljska naknada za nezaposlene porodilje isplaćuje se u paušalnom iznosu od NOK 35 263 (4818 EUR). U slučaju porođaja kod kuće, porodilja ostvaruje pravo na naknadu u iznosu od NOK 1765 (241 EUR).

Ukoliko je puni roditeljski dodatak za ceo period manji od porodiljske naknade, povećava se do iznosa porodiljske naknade. Iznos trudničkog dodatka se izračunava po istim kriterijumima kao i za bolovanje usled sprečenosti za rad zbog bolesti. Roditeljski dodatak i trudnički dodatak podležu oporezivanju. Porodiljska naknada za nezaposlene porodilje ne podleže oporezivanju.

Pravo na roditeljski dodatak i trudnički dodatak ostvaruje se na osnovu normalnih stopa doprinosa za socijalno osiguranje. Za ostvarivanje prava na porodiljsku naknadu nije potrebno uplaćivanje doprinosa za socijalno osiguranje, a ona je i namenjena nezaposlenim porodiljama.

Zdravstvena zaštita regulisana je sledećim propisima:

- Zakon o osiguranju od 28. februara 1997, Poglavlje 5.

- Zakon o zdravstvenoj zaštiti i zdravstvenim službama od 24. juna 2011.

- Zakon o specijalizovanim zdravstvena službama od 2. jula 1999.

- Zakon o psihološkoj zdravstvenoj zaštiti od 2. jula 1999.

- Zakon o stomatološkim zdravstvenim uslugama od 3. juna 1983.

- Zakon o pravima pacijenata od 2. jula 1999.

- Zakon o zdravstvenim institucijama od 15. juna 2001.

U skladu sa navedenim propisima deca mlađa od 16 godina ne plaćaju zdravstvene usluge, hospitalizaciju i participaciju za neophodne lekove. Stanovnici Norveške do 20 godina starosti imaju pravo na besplatnu osnovnu stomatološku zaštitu u javnim zdravstvenim institucijama, i još dve godine na smanjenje troškova ove zdravstvene usluge. Ortodontski tretman može da se plaća potpuno ili delimično, zavisno od vrste usluge.

# FRANCUSKA

Socijalna zaštita roditeljstva i dece ostvaruje se na osnovu opšte šeme socijalnog osiguranja za zaposlene (Régime général d'assurance maladie des travailleurs salariés, RGAMTS) i odredbi Zakonika o socijalnom osiguranju (Code de la sécurité sociale), članovi 331-1, i dalje. Postoje i druge šeme socijalnog osiguranja, posebno za samozaposlene i određene grupe zaposlenih.[[8]](#footnote-8)

Šema obaveznog socijalnog osiguranja osniva se na prvom mestu na profesionalnoj pripadnosti a na drugom mestu na mestu boravka, i izvori njenog finansiranja su osnovni i posebni doprinosi za socijalno osiguranje. Šema obaveznog socijalnog osiguranja koja pokriva davanja u vezi sa roditeljstvom finansira se iz doprinosa za socijalno osiguranje koji zavise od prihoda osiguranika. Ovom šemom su obuhvaćene sve zaposlene žene sa odgovarajućim prihodima ili sa stalnim i zakonitim boravkom u Francuskoj. Na osnovu obaveznog socijalnog osiguranja, svi zaposleni imaju pravo na materinsku, očinsku i usvojilačku naknadu. Takođe, ono pokriva sve troškove zdravstvenog osiguranja dece mlađe od 18 godina.

Opšta šema socijalnog osiguranja za zaposlene obuhvata plaćanje minimalnih doprinosa koji se izračunavaju na osnovu iznosa minimalne zarade. Takođe, doprinosi za socijalno osiguranje mogu se izračunati i na osnovu broja radnih sati. Opšta šema socijalnog osiguranja za zaposlene pokriva materinsku, očinsku i usvojilačku naknadu. Uslovi za dobijanje ovih naknada su uplata minimalnog doprinosa od 9.43 EUR po radnom satu od 1. januara 2013. ili minimalno radno angažovanje od 1015 radnih sati u prethodnih 6 meseci ili 200 radnih sati tokom 3 meseca pre referentnog datuma započinjanja korišćenja naknada. Osim toga, lice koje podnosi zahtev za ove naknade mora da bude registrovani osiguranik tokom 10 meseci pre očekivanog datuma porođaja ili datuma usvajanja deteta. Pravo na naknadu ostvaruje se od datuma začeća deteta ili započinjanjem porodiljskog, usvojiteljskog ili očinskog odsustva.

Zaposlena žena osiguranik ima pravo na punu (100%) naknadu troškova obaveznih lekarskih pregleda i analiza pre i posle porođaja i svih drugih medicinskih, farmaceutskih, laboratorijskih i bolničke troškova, bez obzira da li su ili nisu u vezi sa trudnoćom ili njenim posledicama tokom četiri poslednja meseca trudnoće. Trudnice koje su trudne više od 6 meseci su izuzete od paušalne participacije od 1 EUR po medicinskoj intervenciji i 0,50 EUR po pakovanju leka. Takođe, bolnički troškovi vezani za usluge trudnicama se ne naplaćuju. Trudnice ne plaćaju paušalni iznoz od 18 EUR za ozbiljne medicinske intervencije.

Porodiljska naknada se isplaćuje:
• 16 nedelja ( 6 nedelja pre i 10 posle porođaja);
• 2 dodatne nedelje pre porođaja u slučaju patološke trudnoće;
• 26 nedelja (8 nedelja pre porođaja) u slučaju rađanja trećeg deteta;
• 34 nedelje ( 12 nedelja pre porođaja) u slučaju blizanačke trudnoće;
• 46 nedelja ( 24 nedelje pre porođaja ) u slučaju višeplodne trudnoće (osim blizanaca).

Moguće je skratiti deo porodiljskog odsustva pre porođaja, a za period od najviše 3 nedelje i to uz saglasnost lekara. Ukoliko majka umre na porođaju, otac ima pravo na odsustvo. Ukoliko dođe do prevremenog porođaja i hospitalizacije novorođenčeta, moguće je produženje porodiljskog odsustva. Šema socijalnog osiguranja predviđa odsustvo za očeve u trajanju od 11 dana (18 dana u slučaju višeplodnih trudnoća ili usvajanja više dece) u roku od 4 meseca nakon rođenja ili usvajanja deteta.

U slučaju usvajanja dece odobravaju se odsustva za majku i oca ili ih mogu među sobom deliti oba roditelja - usvojitelja u sledećem trajanju:
• 10 nedelja u slučaju usvajanja jednog deteta,
• 22 nedelje u slučaju usvajanja više dece,
• 18 nedelja u slučaju usvajanja trećeg deteta.

Poslodavac u celosti ili delimično plaća moguću razliku između plate i iznosa porodiljske / roditeljske naknade predviđene opštom šemom socijalnog osiguranja za zaposlene u skladu sa uslovima kolektivnog ugovora.

Za ostvarivanje povlastica (otsustva i naknade) po osnovu materinstva, očinstva i usvojenja plaća se osnovni doprinos za socijalno osiguranje po stopi 6,2% i doprinos za otplatu duga za socijalno osiguranje po stopi od 0,5%. Materinska, očinska i usvojiteljska naknada se izračunava na osnovu neto plate od koje se uplaćuje osnovni doprinos za socijalno osiguranje i doprinos za otplatu duga za socijalno osiguranje, i ona iznosi najmanje 9.09 EUR a najviše 81.49 EUR dnevno. Ove naknade podležu oporezivanju i ne podležu poreskim olakšicama.

# HRVATSKA

Pravni osnov za regulisanje prava dece, trudnica i porodilja u Hrvatskoj prestavlja Zakon o porodiljskoj i roditeljskoj pomoći ( hrv. Zakon o rodiljnim i roditeljskim potporama, Narodne novine, br. [85/08](http://www.zakon.hr/cms.htm?id=341), [110/08](http://www.zakon.hr/cms.htm?id=342), [34/11](http://www.zakon.hr/cms.htm?id=343), [54/13](http://www.zakon.hr/cms.htm?id=344)).[[9]](#footnote-9).

Na osnovu Zakona o porodiljskoj i roditeljskoj pomoći iz 2008. godine,početkom 2009. godine nadležno ministrastvo RH donelo je *Pravilnik o uvjetima i postupku stjecanja prava na rad u skraćenom radnom vremenu radi pojačane brige i njege djeteta* (Narodne novine, br. 25/09).[[10]](#footnote-10)Takođe,na osnovu člana 16. stav 2. istog Zakona usvojen je *Pravilnik o uvjetima i postupku ostvarivanja prava na stanku za dojenje djeteta i prava na trudnički i dojenački dopust s pravom na naknadu plaće* (Narodne novine, br. 112/2011).

Prilagođavanje Zakona o porodiljskoj i roditeljskoj pomoći smernicama EU, Direktivi 2010/18/EU, rezultiralo je novim Zakonom o izmenama i dopunama Zakona o porodiljskoj i roditeljskoj pomoći ([Zakon o izmjenama i dopunama Zakona o rodiljnim i roditeljskim potporama](http://narodne-novine.nn.hr/clanci/sluzbeni/2013_05_54_1091.html), Narodne novine, br. 54/2013) a koji se primenjuje od 01.07.2013. godine.

Najvažnije novine u ovom Zakonu su sledeće:[[11]](#footnote-11)

- ako oba zaposlena roditelja koriste porodiljsko odsustvo tada ono iznosi 8 meseci za prvo i drugo dete, odnosno 30 meseci za blizance, treće i svako sledeće dete. Ako samo jedan zaposleni roditelj koristi porodiljsko odsustvo, tada se koristi u trajanju od 6 meseci za prvo i drugo dete, odnosno 30 meseci za blizance, treće i svako sledeće dete. Naknada tokom perioda porodiljskog odsustva se propisuje najviše u visini od 80% mesečnih primanja (trenutno oko 2600 kuna)[[12]](#footnote-12).

- za vreme korišćenja prava na porodiljsko odsustvo ukoliko se radi pola radnog vremena, naknada iznosi 50% osnovice na mesečnom nivou (trenutno 1663 kune)

- odsustvo zaposlenog ili samozaposlenog usvojitelja prilikom usvajanja deteta određuje se u trajanju od 6 meseci za dete do 18 godina života, nakon čega usvojitelj ima pravo na odsustvo u trajanju od 6 meseci do navršenih 8 godina života usvojenog deteta.

- samo ovlašćeni lekar - ginekolog iz sistema zdravstvenog osiguranja određuje početak korišćenja prava na porodiljsko odsustvo.

- kaznene odredbe postaju prekršajne.

Prava na zdravstvenu zaštitu u Hrvatskoj regulisana su i opštim aktima: Zakonom o zdravstvenoj zaštiti (Narodne novine br: [150/08](http://www.zakon.hr/cms.htm?id=504), [71/10](http://www.zakon.hr/cms.htm?id=505), [139/10](http://www.zakon.hr/cms.htm?id=506), [22/11](http://www.zakon.hr/cms.htm?id=507), [84/11](http://www.zakon.hr/cms.htm?id=509), [154/11](http://www.zakon.hr/cms.htm?id=510), [12/12](http://www.zakon.hr/cms.htm?id=511), [35/12](http://www.zakon.hr/cms.htm?id=512), [70/12](http://www.zakon.hr/cms.htm?id=513), [144/12](http://www.zakon.hr/cms.htm?id=514), [82/13](http://www.zakon.hr/cms.htm?id=515)), kao i Zakonom o obaveznom zdravstvenom osiguranju iz juna 2013. godine (Narodne novine, br. 80/13). Navedenim zakonima se uređuje obavezno zdravstveno osiguranje u Hrvatskoj, pravo na zdravstvenu zaštitu i druga prava i obaveze osiguranih lica, uslovi i način ostvarivanja i finansiranja, kao i prava i obaveze nositelja obaveznog zdravstvenog osiguranja.

# CRNA GORA

Zakon o zdravstvenoj zaštiti Crne Gore ("Sl. list RCG", br. 39/04 od 09.04.2004 i "Sl. list Crne Gore", br. 14/10 od 17.03.2010, 73/10 od 10.12.2010, 40/11 od 08.08.2011), u delu koji se odnosi na prioritetne mere zdravstvene zaštite, u članu 10. stav 7. definiše zdravstvenu zaštita dece i mladih do kraja propisanog redovnog školovanja, zaštitu žena u vezi sa planiranjem porodice, trudnoćom, porođajem i materinstvom.[[13]](#footnote-13) Takođe, Zakonom o radu ("Službeni list Crne Gore, broj 49/2008")[[14]](#footnote-14) član 111a. određuje se pravo na plaćeno porodiljsko odsustvo u sledećim slučajevima:

(1) Zaposlena žena može da otpočne porodiljsko odsustvo 45 dana, a obavezno 28 dana pre porođaja.

(2) Ukoliko zaposlena žena počne da radi, u smislu člana 111. ovog zakona, ima pravo da pored dnevnog odmora, u dogovoru sa poslodavcem, koristi još 90 minuta odsustva sa rada zbog dojenja deteta.

Naknada tokom porodiljskog odsustva je u visini 100% primanja po osnovu ličnog dohotka, obezbeđuje se iz budžeta Crne Gore. U skladu sa Zakonom o radu (članovi 111. i 118.), navodi se da plaćeno porodiljsko odsustvo može koristiti i otac u trajanju od 1 godine ili neplaćeno u trajanju od 730 dana[[15]](#footnote-15).

Član 118. Zakona definiše „*Odsustvo sa rada bez naknade zarade, zbog nege deteta do tri godine života“, a* ukoliko se započeto korišćenje ovog prava prekine pre isteka navedenog roka ne može se dalje koristiti. Dalje se navodi sledeće:

- Za vreme odsustvovanja sa rada, u smislu stava 1 ovog člana, zaposleni ima pravo na zdravstveno i penzijsko-invalidsko osiguranje, a ostala prava i obaveze miruju.

- Sredstva za zdravstvenu zaštitu i penzijsko-invalidsko osiguranje isplaćuju se iz fondova zdravstvenog i penzijsko-invalidskog osiguranja.

- Za vreme odsustvovanja sa rada iz stava 1. ovog člana zaposleni nema pravo na naknadu zarade.

Osim Zakonom o radu, pravo na naknadu po ovom osnovu regulisano je i Zakonom o socijalnoj i dječjoj zaštiti[[16]](#footnote-16) od maja 2013. godine, gde se u članu 3. navodi da je socijalna i dečja zaštita delatnost od javnog interesa(sredstva obezbjeđuju država i lokalna samouprava, pod uslovima i na način propisan ovim zakonom). Član 50. Zakona navodi da poslodavac ima pravo na refundaciju sredstava po osnovu isplate naknade zarade zaposlenom za porodiljsko, odnosno roditeljsko odsustvo, a visina sredstava po ovom osnovu je definisana članom 51.Naknada po osnovu rođenja deteta bliže je određena članom 54. Ukolikoje jedan od roditelja na evidenciji Zavoda za zapošljavanje i student, može ostvariti pravo na mesečnu naknadu po osnovu rođenja deteta, do navršene jedne godine života deteta, a visina naknade iznosi 63,50 evra mesečno.

Visina materijalnog davanja u dečjoj zaštitiusklađuje se polugodišnje na osnovu Akta o usklađivanju mesečnih novčanih primanja koji donosi nadležni organ državne uprave (Član 58. Zakona). Materijalna davanja iz dečju zaštitu u nadležnosti opštine definisana su članom 59. navedenog Zakona, kako sledi: **„**Opština može, u skladu sa materijalnim mogućnostima, obezbediti materijalna davanja iz dečje zaštite, kao što su: pomoć za novorođeno dete; pomoć za nabavku školskog pribora i druga materijalna davanja, što propisuje nadležni organ opštine“.

# ŠVEDSKA

Propisi koji uređuju prava na roditeljska odsustva i naknade su Zakonik o socijalnom osiguranju iz 2010, Odeljak B, Poglavlja 8-13 i Zakon o roditeljskom odsustvu iz 1995. godine.[[17]](#footnote-17)

Sistem socijalnog osiguranja pokriva javne zdravstvene usluge za sve stanovnike i pružanje ovih usluga je u nadležnosti regiona. Javno zdravstvo se finansira iz poreskih prihoda. Roditeljske naknade se obezbeđuju obaveznim sistemom roditeljskog osiguranja vezanim za zaradu i proporcionalna davanja.

Pravo na trudničku naknadu, roditeljsku naknadu i privremenu roditeljsku naknadu imaju svi stanovnici.

Trudnička naknada se plaća ženama koje imaju fizički zahtevan posao u poslednjih 60 dana pre očekivanog rođenja deteta ili u periodima kada je ženi zabranjeno da rade tokom trudnoće u skladu sa Zakonom o radnom okruženju. Sledeći uslov je da poslodavac ne može da je premesti na druge poslove.

Pravo na roditeljsku naknadu iznad SEK225 (26 EUR) po danu imaju roditelji koji su osigurani na novčanu naknadu iznad SEK 225 (26 EUR) po danu za slučaj bolesti i to u periodu od najmanje 240 uzastopna dana pre porođaja. Ovaj uslov važi za prvih 180 dana od početka prijema naknade, ali ne za preostale dane.

Roditelji imaju pravo na privremenu roditeljsku naknadu ukoliko moraju da izostanu sa posla zbog nege bolesnog deteta. Roditelji imaju pravo na privremenu roditeljsku naknadu u slučaju smrti njihovog deteta mlađeg od 18 godina. Naknada može da se plaća deset dana po roditelju i po detetu i može da se isplati za oba roditelja u istom periodu .

Sve bolničke usluge u vezi sa porođajem su besplatne.

Roditelj ima pravo na puno roditeljsko odsustvo radi brige o detetu dok dete ne napuni 18 meseci starosti bez obzira na to da li roditelj prima roditeljskuu naknadu ili ne. Roditelj ima pravo na puno roditeljsko odsustvo i dok prima punu roditeljsku naknadu. Kada roditelj prima delimičnu roditeljsku naknadu (isplaćuje se 1/8, 1/4, 1/2, 3/4) on ili ona ima pravo da srazmerno skrati njegovo ili njeno radno vreme. Roditelji imaju pravo da koriste roditeljsko odsustvo sa posla i kada primaju privremenu roditeljsku naknadu. Majka ima pravo na porodiljsko odsustvo od sedam nedelja pre porođaja i sedam nedelja nakon porođaja.

Trudnička naknada se isplaćuje najduže 50 dana u poslednjih 60 dana pre očekivanog porođaja. Ako je ženi zabranjeno da radi, trudnička naknada se može isplaćivati i duže od 50 dana.

Roditeljska naknada se isplaćuje u ukupnom iznosu od 480 dana po detetu, a 390 dana se plaća po stopi novčanih naknada za bolovanje, i to najmanje SEK 225 (26 EUR ) po danu, a preostalih 90 dana plaća se SEK 180 (21 EUR) po danu. Period primanja roditeljske naknade može započeti najranije 60 dana pre očekivanog porođaja za žene, i za jednog od roditelja do osme godine starosti deteta. Roditelji koji dele brigu o detetu imaju pravo na polovinu od ukupne naknade po danu. Ovo pravo može se preneti na drugog roditelja, sa izuzetkom 60 dana koji su rezervisani za majku odnosno oca. Roditeljska naknada se isplaćuje i usvojiteljima. Roditelji mogu da primaju istovremeno roditeljsku naknadu najduže 30 dana (u toku prve godine života deteta). Ovi dani su uključeni u ukupan broj od 480 dana. Ako se ovi dani koriste, oba roditelja će koristiti 30 dana, što daje ukupan broja od 60 dana korišćenja roditeljske naknade.

Privremena roditeljska naknada može da se prima najduže 120 dana godišnje do dvanaeste godine starosti deteta, a ona može biti i produžena u pojedinim slučajevima. Ova vrsta roditeljske naknade može se u nekim slučajevima primati za dete do dvadeset jedne godine starosti.

Očevi imaju pravo da novčanu naknadu u vezi sa rođenjem deteta primaju 10 dana. Ove dnevne novčane naknade se u posebnim situacijama mogu dati i drugom licu.

Maksimalan iznos roditeljske naknade je SEK 445 000 (51 923 EUR). Ostale naknade, kao što je porodiljska naknada mogu iznositi najviše SEK 333 700 (38 936 EUR). Ova primanja podležu oporezivanjau prema opštim poreskim zakonima i ne podležu poreskim olakšicama. Za sticanje prava na roditeljsku i porodiljsku naknadu nisu potrebni posebni doprinosi za socijalno osiguranje.

Pružanje zdravstvenih usluga uređeno je Zakonom o medicinskim uslugama iz 1982. godine. U većini švedskih regiona pružanje zdravstvenih usluga deci i omladini je besplatno. Takođe, cene zdravstvenih usluga mogu biti smanjene ako pacijent uživa neku vrstu povlastica. Švedski regioni i lokalne samouprave finansiraju besplatno pružanje stomatoloških usluga stanovnicima Švedske do 19 godina starosti. U principu, pacijenti do 18, 19 ili 20 godina ne plaćaju hospitalizaciju.

Istraživanje uradile:

 Tanja Ostojić

 načelnik Biblioteke

Marina Prijić

 viši savetnik - istraživač

 Ivana Stefanović

 viši savetnik - istraživač

1. Izvor podataka: <http://www.ba.boell.org/downloads/EKONOMSKA_I_SOC_PRAVA_U_BiH_A5.pdf> [↑](#footnote-ref-1)
2. Izvor podataka: [http://www.zdravstvo-srpske.org/files/dokumenti/2013\_Djeca,%20trudnice%20i%20lica%20sa%20vise%20od%2065%20god.pdf](http://www.zdravstvo-srpske.org/files/dokumenti/2013_Djeca%2C%20trudnice%20i%20lica%20sa%20vise%20od%2065%20god.pdf) [↑](#footnote-ref-2)
3. Izvor podataka: <http://www.ba.boell.org/downloads/EKONOMSKA_I_SOC_PRAVA_U_BiH_A5.pdf> [↑](#footnote-ref-3)
4. Izvor podataka: Zakon o zdravstvenoj zaštiti FBiH čl. 12, tačka 9 [↑](#footnote-ref-4)
5. Izvor podataka: Zakon o zdravstvenoj zaštiti FBiH čl. 12, tačka 8 [↑](#footnote-ref-5)
6. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-6)
7. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-7)
8. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-8)
9. <http://www.zakon.hr/z/214/> [↑](#footnote-ref-9)
10. <https://www.ilo.org/dyn/natlex/natlex_browse.details?p_lang=en&p_country=HRV&p_classification=16&p_origin=COUNTRY&p_sortby=SORTBY_COUNTRY> [↑](#footnote-ref-10)
11. <http://www.roda.hr/article/category/i-pravo> [↑](#footnote-ref-11)
12. <https://www.ilo.org/dyn/natlex/natlex_browse.details?p_lang=en&p_country=HRV&p_classification=16&p_origin=COUNTRY&p_sortby=SORTBY_COUNTRY> [↑](#footnote-ref-12)
13. <http://www.fkcg.org/staz/zakonzz.pdf> [↑](#footnote-ref-13)
14. [http://www.sluzbenilist.me/PravniAktDetalji.aspx?tag={D0168509-262B-48B8-A74A-06B21B2717EC}](http://www.sluzbenilist.me/PravniAktDetalji.aspx?tag=%7bD0168509-262B-48B8-A74A-06B21B2717EC%7d) [↑](#footnote-ref-14)
15. <http://wbl.worldbank.org/data/exploreeconomies/montenegro/2013?topic=getting-a-job> [↑](#footnote-ref-15)
16. <http://www.podaci.net/_gCGO/propis/Zakon_o_socijalnoj/Z-sdzast04v1327.html>

 [Law on Social and Child Welfare,](https://www.google.com/url?sa=t&rct=j&q=&esrc=s&source=web&cd=3&ved=0CEEQFjAC&url=http%3A%2F%2Fwww.ilo.org%2Fdyn%2Fnatlex%2Fdocs%2FELECTRONIC%2F71999%2F86890%2FF1197414255%2F&ei=yxaNUYaWLKjE0QGo0IGQAw&usg=AFQjCNGPBdN9avBEN83HTgPMBEoYysArOw&sig2=EBh2eoZ-04vt0gwNbZgcKQ&bvm=bv.46340616,d.dmQ)  [↑](#footnote-ref-16)
17. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-17)